钦定古今图书集成/明伦汇编/氏族典/第236卷 > 张永
## 钦定古今图书集成/明伦汇编/氏族典/第236卷 > 张永

按《宋书张茂度传》，“茂度子永，字景云，初为郡主簿，出
补馀姚令，入为尚书中兵郎。先是，尚书中条制繁杂，
元嘉十八年，欲加治撰，徙永为删定郎，掌其任。二十
二年，除建康令，又除广陵王诞北中郎录事参军。永
涉猎书史，能为文章，善隶书，晓音律，骑射杂艺，触类
兼善。又有巧思，益为太祖所知。纸及墨皆自营造，上”
每得永表启，辄执玩咨嗟，自叹供御者了不及也。二
十九年，以永督济南、乐安、太原三郡诸军事，督王元
谟、申垣等诸将，经略河南，为魏所败，为萧思话所收，
系狱。三十年，元凶弑立，起永督东安、东莞二郡诸军
事。司空南谯王义宣起义，又板永督济南、安乐、太原
三郡诸军事，事平，召为江夏王义恭大司马从事中
郎，领中兵。太宗即位，除吏部尚书，未拜，会四方反叛，
使持节、监青、冀、幽、并四州诸军事，统诸将讨薛安都，
累战克捷，破薛索儿等。薛安都据彭城请降，而诚心
不款。太宗遣永与沈攸之以重兵迎之。安都招引魏
兵至，永为所败。复值寒雪，脚指断落，仅以身免，失其
第四子，降号“左将军。”永痛悼所失之子，服制虽除，犹
立灵座，饮食衣服，待之如生。每出行，常别具名车好
马，号曰“侍从”，有事辄语左右“报郎君。”以破薛索儿功，
封孝昌县侯。元徽二年，迁使持节、都督南兖徐青冀
益五州诸军事。永少便驱驰，志在宣力，年虽已老，志
气未衰，优游闲任，意甚不乐。及有此授，喜悦非常，即
日命驾还都。未之镇，值桂阳王休范作乱，永率所领，
出屯白下。休范至新亭，永众溃散奔还，免官削爵。永
亦愧叹发病。三年卒。